Theunis, Temba kon Proteas nie redHerath (middel) vier saam met sy span hul oorwinning oor die Proteas. Foto: AP Photo/Eranga Jayawardena Sri Lanka se Rangana Herath (6/98) het verseker dat sy land die reeks teen Suid-Afrika met 2-0 beklink het. Sri Lanka het die tweede toets met 199 lopies gewen nadat Suid-Afrika vir 290 in die tweede beurt uitgeboul is. Dit was ondanks Theunis de Bruyn se uitmuntende en eerste toetshonderdtal en Temba Bavuma se vyftigtal. De Bruyn (101) en Bavuma (63) het weerstand gebied maar nadat Herath vir Bavuma agter die penne laat uitvang het, was dit neusie verby. Quinton de Kock is ná agt lopies been voor paaltjies betrap. Hy het die beslissing sonder sukses verwys. Suid-Afrika het Maandagoggend sy eerste beurt op 139/5 hervat nadat Sri Lanka sy tweede beurt op 275/5 gesluit verklaar het. Die Proteas moes ŉ allemintige 490 lopies aanteken om die toets te wen. De Bruyn het deurentyd gemaklik gelyk ondanks die 232 aflewerings wat hy trotseer het. Hy het 12 viere geslaan. Hy het egter konsentrasie verloor nadat hy sy honderdtal behaal het en is deur Herath uitgeboul. De Bruyn en Bavuma se vennootskap van 123 lopies was verreweg die beste van die reeks. Ná De Kock kon Kagiso Radaba, Dale Steyn en Lungi Ngidi nie veel weerstand bied nie. Sri Lanka se Dimuth Karunaratne is as speler van die wedstryd en reeks aangewys. Die reeks van vyf eendagwedstryde teen Sri Lanka begin Sondag.